EUROOPAN UNIONIN VIRKAMIESTUOMIOISTUIMEN TUOMIO

(toinen jaosto)

21 päivänä heinäkuuta 2016

AV

vastaan

Euroopan komissio

”Henkilöstö — Väliaikainen toimihenkilö — Palvelukseen ottaminen — Palvelukseen ottamista edeltävä lääkärintarkastus — Lääkärintarkastuksessa annetut puutteelliset ilmoitukset — Lääketieteellinen varauma — Lääketieteellisen varauman soveltaminen taannehtivasti — Työkyvyttömyyskorvauksen epääminen — Kumoaminen — Virkamiestuomioistuimen tuomion täytäntöönpano”

Aihe:

SEUT 270 artiklaan, jota sovelletaan Euratomin perustamissopimukseen sen 106 a artiklan nojalla, perustuva kanne, jossa AV vaatii virkamiestuomioistuinta kumoamaan Euroopan komission 16.9.2014 tekemän päätöksen soveltaa häneen Euroopan unionin muuhun henkilöstöön sovellettavien palvelussuhteen ehtojen 32 artiklassa säädettyä lääketieteellistä varaumaa ja evätä häneltä työkyvyttömyyseläke.

Ratkaisu:

Euroopan komission 16.9.2014 tekemä päätös, jossa Euroopan komissio sovelsi AV:hen Euroopan unionin muuhun henkilöstöön sovellettavien palvelussuhteen ehtojen 32 artiklassa tarkoitettua lääketieteellistä varaumaa, kumotaan. Euroopan komissio velvoitetaan maksamaan AV:lle 2000 euroa korvauksena hänelle aiheutuneesta henkisestä kärsimyksestä. Kanne hylätään muilta osin. Euroopan komissio vastaa omista oikeudenkäyntikuluistaan, ja se velvoitetaan korvaamaan AV:n oikeudenkäyntikulut.

Tiivistelmä

Euroopan unionin oikeus – Periaatteet – Kohtuullisen ajan noudattaminen – Periaatteen loukkaaminen hallinnollisessa menettelyssä – Ajan kuluminen, jolla voi olla vaikutuksia päätöksen sisältöön – Vaikutukset muuhun henkilöstöön sovellettavien palvelussuhteen ehtojen 32 artiklan mukaisen lääketieteellisen varauman soveltamisen yhteydessä

(Euroopan unionin perusoikeuskirjan 41 artiklan 1 kohta ja muuhun henkilöstöön sovellettavien palvelussuhteen ehtojen 32 artikla)

Velvollisuus toimia kohtuullisessa ajassa hallintomenettelyissä on unionin oikeuden yleinen periaate, jonka noudattamisen unionin tuomioistuimet takaavat ja joka mainitaan Euroopan unionin perusoikeuskirjan 41 artiklan 1 kohdassa osana oikeutta hyvään hallintoon.

Kohtuullisessa ajassa toimimista koskevan periaatteen loukkaaminen ei kuitenkaan yleensä oikeuta kumoamaan hallinnollisessa menettelyssä tehtyä päätöstä. Kohtuullisessa ajassa toimimista koskevan periaatteen loukkaaminen vaikuttaa hallinnollisen menettelyn pätevyyteen nimittäin vain silloin, kun liian pitkän ajan kuluminen saattaa vaikuttaa hallinnollisessa menettelyssä tehdyn päätöksen sisältöön.

Muuhun henkilöstöön sovellettavien palvelussuhteen ehtojen 32 artiklaan sisältyy ennakkoedellytyksenä, että työsopimusten tekemiseen toimivaltainen viranomainen tekee lopullisen päätöksen siitä, sovelletaanko lääketieteellistä varaumaa vai ei niiden tietojen perusteella, joita neuvoa-antava lääkäri on saanut työhöntulotarkastuksessa tai heti kun sillä on hallussaan merkityksellisiä lisätietoja, jotka muuttavat olennaisesti työhöntulon yhteydessä järjestetyssä lääkärintarkastuksessa saatuja tietoja.

Käsiteltävässä asiassa menettelyn kesto saattoi vaikuttaa lääketieteellisen varauman soveltamisesta asianomaiseen taannehtivin vaikutuksin tehdyn päätöksen sisältöön, koska kolme vuotta ja seitsemän kuukautta oli kulunut sen jälkeen, kun työsopimusten tekemiseen toimivaltainen viranomainen oli saanut tiedon asianomaisen sairaudesta ja ennen kaikkea sen jälkeen, kun työkyvyttömyyslautakunta oli todennut asianomaisen pysyvän täydellisen työkyvyttömyyden, jonka vuoksi hän oli kykenemätön hoitamaan tehtäviään. Näin ollen päätös soveltaa näiden palvelussuhteen ehtojen 32 artiklan mukaista lääketieteellistä varaumaa, siltä osin kuin on kyse mahdollisesta työkyvyttömyyseläkkeestä, joka olisi voinut toteutua viiden vuoden kuluessa siitä, kun kyseessä oleva sairaus tuli tietoon, muuttui päätökseksi evätä asianomaiselta välittömin vaikutuksin takeet, jotka on otettu käyttöön työkyvyttömyyttä koskevissa asioissa sellaista työkyvyttömyyttä varten, joka on jo toteutunut.

Näin ollen on aiheellista kumota päätös soveltaa asianomaiseen henkilöön lääketieteellistä varaumaa ja evätä häneltä työkyvyttömyyseläke. Se seikka, että aiempi päätös, joka vastaa sisällöltään riidanalaista päätöstä, on kumottu menettelyvirheen vuoksi, ei tee tyhjäksi asianomaisen mahdollisuutta vedota kumoamistuomion täytäntöönpanotuomion yhteydessä perusteeseen, johon oli vedottu kanteessa, jonka perusteella kumoamistuomio annettiin. Asianomainen oli vedonnut kyseisessä asiassa perusteeseen, joka koski oikeusvarmuuden periaatteen loukkaamista.

(ks. 44, 45, 50, 51, 54 ja 55 kohta)

Viittaukset:

Virkamiestuomioistuin: tuomio 12.5.2016, Guittet v. komissio (F-92/15, EU:F:2016:118, 75 ja 76 kohta oikeuskäytäntöviittauksineen)